SLUČAJ Krešimira Vargaševića, kojeg je policija privela koristeći brutalnu silu samo zato što im je prigovorio kada su neoznačenim automobilom prošli kroz raskrižje usprkos crvenom svjetlu na semaforu, otvorio je pitanja kako se građani smiju postaviti prema policajcima. Policijska uprava Zagrebačka ispričala se Vargaševiću i protiv dvojice policajaca pokrenula disciplinski postupak, ali malo je vjerojatno da će to zaustaviti neke druge policajce u nasilničkom ponašanju.

Poslušaj pa se žali

Iskusni kriminalist Željko Cvrtila, koji je u policiji prošao sve razine od pozornika do načelnika unutarnje kontrole, savjetuje građanima da policajce jednostavno - slušaju.

"Pravilo je: poslušaj pa se žali", sažeo je Cvrtila kako bi se građani trebali ponašati u odnosu s policijom. Dakle, ako policija traži osobnu iskaznicu, dajte im je; ako vam kažu da stanete sa strane, stanite sa strane; ako vam kažu da napustite neko područje, napustite ga… To pravilo ipak ne vrijedi uvijek. Građani nisu dužni, kaže Cvrtila, poslušati nezakonitu zapovijed ili napraviti što im policajci kažu ako je u pitanju teško ponižavanje. No to malo pomaže kad građani imaju posla s nasilnim i bahatim policajcima jer da nisu takvi, ne bi ni bilo problema. Dakle, preostaje se samo žaliti.

Za žalbu unutarnjoj kontroli ili odjelu za zakonitost postupanja dobro je imati svjedoke jer u suprotnom građanin u srazu s policijom ima malo šanse. Potrebno je i moći identificirati policajca koji vam je prekršio prava.

Zapišite broj značke

"Policijski službenik u odori mora imati istaknutu značku i njen broj smijete zapisati. Policajac u civilu mora pokazati značku i predstaviti se. To se, naravno, ne odnosi na situacije u kojima se žurno postupa. Tada se podaci o policajcu mogu dobiti tek kada završi postupanje", kaže Cvrtila. Dakle, ne očekujte od interventnog policajca poslanog da razbije nerede da vam da vremena da zapišete broj njegove značke prije nego što vas opendreči. Čak i ako niste sudionik nereda nego samo nedužni prolaznik.

Ako nema svjedoka, može poslužiti i snimka, ali i ona vas može uvaliti u probleme.

Policajce smijete snimati, ali budite oprezni

"Postoji zakonski okvir koji zabranjuje snimanje, ali to se ne bi smjelo odnositi na postupanje policajaca na javnom mjestu. Međutim, ne smijete snimanjem ometati postupanje policije. Ako na primjer imate uključenu kameru u automobilu, onda smijete snimati, ali ne i vaditi mobitel i snimati policajca", objašnjava Cvrtila. Još jednostavnije, policija vaše posezanje za mobitelom i uključivanje kamere može protumačiti kao odbijanje zapovijedi jer niste istoga trenutka postupili po njoj pa će imati izliku za primjenu sile.

Cvrtila u vezi sa snimanjem policijskog postupanja podsjeća da se provodio pilot-projekt tijekom kojeg su policajci snimali sva svoja postupanja. No od njega se odustalo nakon šest mjeseci.

Ukinuli kamere jer su policajci previše kršili zakon

Tekst se nastavlja ispod oglasa

"Policajci su radili toliko pogrešaka u postupanju da bi svaki tjedan netko mogao završiti na disciplinskoj ili čak dobiti otkaz", upozorio je Cvrtila. Ministarstvo unutarnjih poslova je umjesto da prisili policajce da pristojno i zakonito obavljaju svoj posao odlučilo da su problem - kamere koje bilježe takvo postupanje policajaca.

Prema izvješćima pučke pravobraniteljice za 2017. i 2018. godinu, građani se otprilike svaka dva dana žale na postupanje policije. U 2017. žalili su se 148 puta, a u 2018. 152 puta. To su samo slučajevi zabilježeni u uredu pučke pravobraniteljice. Većinu tih prigovora policija odbacuje, a prihvati ih samo oko 10 posto. Zanimljivo je da je dok je postojao jači civilni nadzor nad radom policije bilo prihvaćano dvostruko više žalbi.

Šamarali trudnicu, držali ljude u užarenoj marici

"Hodao sam po ulici zavezanih ruku kao da sam u cirkusu. Policija me htjela poniziti i natjerati da se osjećam jadno", stoji u opisu jednog slučaja iz izvješća pučke pravobraniteljice za 2017. godinu. U istom se izvješću navodi i zadržavanje ljudi u marici bez vode i ventilacije pri vanjskoj temperaturi višoj od 39 stupnjeva Celzija.

"Posebno zabrinjava što je tjelesna snaga uporabljena nad trudnicom u osmom mjesecu trudnoće, kao i njen navod da ju je prilikom postupanja policijski službenik pljusnuo. MUP je ocijenio uporabu sredstava prisile zakonitom i opravdanom, a PU je odgovornost prebacila na pritužiteljicu, navodeći kako se tome sama izložila jer nije poslušala izdane naredbe, odbila je dati podatke o sebi i intenzivno narušavala javni red i mir, zbog čega su bili primorani uporabiti sredstva prisile i dovesti je u PP radi utvrđivanja identiteta", zabilježeno je u 2018. godini.

Unutarnja kontrola kao smokvin list

"To nije najbolje riješeno. Odjeli za zakonitost postupanja su pod načelnikom policijske uprave koji je prvi operativac. Nije loše kada je unutarnja kontrola pri ministru unutarnjih poslova, osim kada se ministar ponaša kao šef policije. Zbog toga često unutarnja kontrola služi kao smokvin list umjesto da je istinski servis saborskom odboru i pučkoj pravobraniteljici", kaže Cvrtila. Ipak, upozorava i na to da zbog političkih ili medijskih pritisaka ponekad nastradaju i policajci koji pošteno i ispravno rade svoj posao.

"Ljudi iz unutarnje kontrole nisu dovoljno zaštićeni i ako ne popuste šefovima zna im se dogoditi da budu šikanirani ili smijenjeni. Bilo je slučajeva kada su policajci postupili ispravno, ali su svejedno suspendirani. To je jako loše jer se onda drugi policajci plaše postupati pa zbog toga pada razina sigurnosti", rekao je Cvrtila.

Kako se žaliti na policiju

Na policiju se možete žaliti u roku od 30 dana od postupanja. Pritužbu možete poslati policijskoj upravi nadležnoj za mjesto na kojem se incident dogodio ili unutarnjoj kontroli sa sjedištem u Zagrebu. Pritužba mora biti razumljiva i mora sadržavati ime, prezime i adresu podnositelja; mjesto, vrijeme i opis djelovanja ili propuštanja djelovanja kojima su povrijeđena prava ili slobode podnositelja ili druge osobe; te potpis podnositelja.

Pritužbe se mogu donijeti osobno ili poslati poštom, faksom ili elektronskom poštom. Možete se obratiti i uredu pučke pravobraniteljice, a kod ozbiljnijih slučajeva i Indexu.